**MEDIATIEDOTE**

23.10.2017

***julkaisuvapaa heti***

**Ilveksen poikkeuslupien määrä kasvoi Pohjois-Savossa**

Suomen riistakeskus on myöntänyt Pohjois-Savoon poikkeusluvat 47 ilveksen metsästämiseen. Poikkeuslupamäärä on 10 yksilöä suurempi kuin viime vuonna. Kirjattujen pentuehavaintojen vähäisyydestä ja hakemusalueen pienestä koosta johtuen neljälle hakijalle tuli kielteinen päätös.

Luonnonvarakeskus on arvioinut Pohjois-Savon aikuisilveskannaksi ennen alkavaa metsästyskautta 260-275 vuotta vanhempaa yksilöä, kun vuotta aiemmin vastaava arvio oli 230–235 yksilöä. Pohjois-Savo oli ainoita riistakeskusalueita, joissa ilveskanta-arvio kasvoi merkittävästi. Vastaava koko maan ilveskanta-arvio on hiukan vajaa 2500 yli vuoden ikäistä eläintä.

Arvio ilvesten määrästä perustuu petoyhdyshenkilöiden tarkastamiin Tassu -järjestelmään kirjamiin pentuehavaintoihin. Vuonna 2016 arvioitiin pohjoissavolaisissa metsissä liikkuneen 53 -56 ilvespentuetta.

Ilvesten poikkeuspyynti tulee kohdentaa mahdollisen vahinkokohteen tai asutuksen läheisyydessä liikkuvaan yksinäiseen eläimeen. Ongelmaksi koetuista tai pelottomasti käyttäytyvistä ilvesyksilöistä kannattaa ilmoittaa alueen metsästäjille.

Havainnot suurpetojen pentueista tai asutuksen lähellä liikkuvista eläimistä tulee ilmoittaa tuoreeltaan lähimmälle petoyhdyshenkilölle tai riistanhoitoyhdistykselle. Yhteystiedot löytyvät Suomen riistakeskuksen sivuilta [www.riista.fi](http://www.riista.fi).

Joulukuun alussa alkavalle kaudelle poikkeuslupia haettiin yhteensä 123 ilveksen metsästämiseen 29 hakemuksella. Edellisenä metsästyskautena Pohjois-Savon ilvessaalis oli 36 eläintä. Ilveksen metsästysaika päättyy 28. helmikuuta.

Lisätietoja,

Jouni Tanskanen

|  |  |  |
| --- | --- | --- |
| riistapäällikkö 029 431 2301 |  |  |
|  |  |  |